Komisjoni direktiiv 2004/1/EÜ,

6. jaanuar 2004,

millega muudetakse direktiivi 2002/72/EÜ, peatades asodikarboksüülamiidi gaseeriva ainena kasutamise

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/109/EMÜ toiduainetega kokkupuutumiseks ettenähtud materjale ja esemeid käsitlevate liikmesriikide õigusaktide ühtlustamise kohta, [1] eriti selle artiklit 3

ning arvestades järgmist:

(1) Vastavalt toiduainete teaduskomitee arvamusele lubatakse komisjoni 6. augusti 2002. aasta direktiivis 2002/72/EÜ toiduga kokkupuutumiseks ettenähtud plastmaterjalide ja -toodete kohta [2] kasutada asodikarboksüülamiidi gaseeriva ainena toiduga kokkupuutuvate plastmaterjalide ja -toodete korral.

(2) Asodikarboksüülamiidi kasutatakse gaseeriva ainena klaasanumate sulgemiseks kasutatavate metallkaante plasttihendite valmistamisel. Uuemad avastused on näidanud, et asodikarboksüülamiid laguneb vahtplastist tihendite tootmisprotsessi käigus toimuva kuumutamise ja kaanetatud klaasanuma steriliseerimise järel semikarbasiidiks.

(3) 2003. aasta 8. juulil teatas tootmisharu Euroopa Toiduohutusametile (edaspidi "toiduohutusamet"), et mitmest klaasanumas toiduainest on leitud semikarbasiidi. Aine kontsentratsioon nimetatud toiduainetes oli erinev (kuni 25 μg/kg), olles kõige suurem imikutoitudes.

(4) Olemasolevate teaduslike andmete, sealhulgas hiljutise toiduohutusameti tellitud uuringu põhjal jõudis lisaainete, lõhna- ja maitseaine, abiainete ja toiduga kokkupuutuvate materjalide teaduskomisjon (edaspidi "teaduskomisjon") oma 1. oktoobri 2003. aasta avalduses järeldusele, et semikarbasiidil on nõrk kantserogeenne toime laboratooriumiloomadele ja nõrk in vitro genotoksilisus, kuid olemasolevate teaduslike andmete alusel ei olnud võimalik järeldada, kas semikarbasiidil on inimesele kantserogeenne toime.

(5) Seetõttu kutsus toiduohutusamet kokku ajutise eksperdirühma, kellele pandi ülesandeks anda edasist nõu selles osas, millised võivad olla ohud imikute kui tarbijagrupi jaoks, kelle võimalik kokkupuude semikarbasiidiga kehakaalu kohta on tõenäoliselt suurim. Hinnates seda, milliseid tagajärgi võib endaga kaasa tuua semikarbasiidi sisaldus imikutoitudes, võttis eksperdirühm arvesse nii toksikoloogilisi tegureid kui ka mikrobioloogilisi ja toitumisalaseid kaalutlusi.

(6) 2003. aasta 9. oktoobril tegi eksperdirühm teatavaks oma arvamuse, mille kohaselt on nii semikarbasiidi sisaldavat toitu söövate laste kui ka täiskasvanute puhul oht tõenäoliselt väga väike, kui võtta arvesse olemasolevat teavet semikarbasiidi sisalduse kohta toidus, selle omastamise ja toksikoloogia kohta. Teaduskomisjon nentis siiski, et semikarbasiidi sisaldus imikutoidus on ebasoovitav ja soovitas, et semikarbasiidiga kokkupuudet oleks mõistlik vähendada nii kiiresti kui tehnoloogia areng seda ohutult teha võimaldab.

(7) Võttes arvesse teaduskomisjoni ja kokkukutsutud ajutise eksperdirühma järeldusi ning seda, et mitmed aspektid vajavad veel uurimist, on ühenduses ettenähtud tervisekaitse kõrge taseme saavutamiseks asjakohane peatada asodikarboksüülamiidi kasutamine vastavalt Euroopa Parlamendi ja nõukogu määruse nr 178/2002 [3] (toidualased õigusnormid) artiklis 7 kirjeldatud ettevaatuspõhimõttele. Kuni ühendus kogub täielikumat teavet erinevatest allikatest, mis võiksid tuua selgust asjadesse, mida praegu veel semikarbasiidi kohta ei teata, peatatakse asodikarboksüülamiidi kuulumine ühenduse tasandil täielikult ühtlustatud lisaainete mittetäielikku loetelusse.

(8) Komisjoni on teavitatud, et lähitulevikus on võimalik leida asodikarboksüülamiidile asendajaid. Enne asodikarboksüülamiidi võimalikku asendamist imikutoitude pakkematerjalides tuleb kindlasti hoolikalt kaaluda ja hinnata seda, kas uus tihend on hermeetiline ning tagab toidu mikrobioloogilise ohutuse. Seetõttu tuleb kehtestada 18-kuuline üleminekuaeg, mis võimaldaks viia nimetatud hindamise läbi sellise aja jooksul, et oleks võimalik arvesse võtta ka taolise pakendatud toidu minimaalset säilimisaega.

(9) Üleminekuaeg tuleb kehtestada ka nende materjalide ja esemete suhtes, mis puutuvad kokku toiduainetega enne käesoleva direktiivi rakendamistähtaja lõppu.

(10) Nimetatud üleminekuajal tuleks samuti arvesse võtta nõudeid, mis on sätestatud Euroopa Parlamendi ja nõukogu 20. märtsi 2000. aasta direktiivis 2000/13/EÜ toiduainete märgistamist, esitlemist ja reklaami käsitlevate liikmesriikide õigusaktide ühtlustamise kohta. [4]

(11) Seetõttu tuleks direktiivi 2002/72/EÜ vastavalt muuta.

(12) Käesolevas direktiivis sätestatud meetmed on kooskõlas toiduahela ja loomatervise püsikomitee arvamusega,

ON VÕTNUD VASTU JÄRGMISE DIREKTIIVI:

Artikkel 1

Viitenumbri 36640 all nimetatud lisaainet asodikarboksüülamiidi puudutav tekst direktiivi 2002/72/EÜ III lisa A jao neljandas veerus asendatakse järgmisega:

"Gaseeriva ainena kasutamiseks. Kasutus keelatud alates 2. augustist 2005."

Artikkel 2

1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 2. augustiks 2005. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

2. Liikmesriigid kohaldavad lõikes 1 viidatud sätteid alates 2005. aasta 2. augustist sel viisil, et keelata käesolevale direktiivile mittevastavate toiduga kokkupuutumiseks ettenähtud plastmaterjalide ja -toodete turuleviimine ja ühendusse importimine.

Enne 2005. aasta 2. augustit täidetud materjalide ja toodete turuleviimist võib siiski jätkata tingimusel, et täitmise kuupäev on materjalidel ja toodetel näha. Täitmise kuupäev võib olla asendatud muu märkega tingimusel, et märge võimaldab kindlaks määrata täitmise kuupäeva. Täitmise kuupäev tuleb taotluse korral teatavaks teha pädevatele asutustele ja isikutele, kes vastutavad käesoleva direktiivi nõuete täitmise eest.

Teist ja kolmandat lõiku kohaldatakse ilma, et see piiraks direktiivi 2000/13/EÜ nõuete täitmist.

Kui liikmesriigid lõikes 1 nimetatud normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

3. Liikmesriigid edastavad komisjonile käesoleva direktiiviga korraldatavas valdkonnas nende poolt vastuvõetud põhiliste siseriiklike õigusnormide teksti.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüssel, 6. jaanuar 2004

Komisjoni nimel

komisjoni liige

David Byrne

[1] EÜT L 40, 11.2.1989, lk 38. Direktiivi on muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).

[2] EÜT L 220, 15.8.2002, lk 18.

[3] EÜT L 31, 1.2.2002, lk 1. Määrus muudetud määrusega (EÜ) nr 1642/2003 (ELT L 245, 29.9.2003, lk 4).

[4] EÜT L 109, 6.5.2000, lk 29. Direktiiv viimati muudetud direktiiviga nr 2003/89 (ELT L 308, 25.11.2003, lk 4).

--------------------------------------------------